Sagunt participa en el Segon Congrés Nacional de la Formació Professional
17 de febrer 2023

![](/media/wdsoh3pq/c_fotofirafp.jpg?width=850&height=566.9886363636364)

L'Ajuntament de Sagunt, a través del departament d'Educació, va presentar la comunicació ‘Fira de l’FP de Sagunt’ al II Congrés Nacional de la Formació Professional, que es va celebrar els dies 14 i 15 en el Palau de les Arts de València, organitzat per la Direcció General de Formació Professional i Ensenyaments de Règim Especial, junt amb la col·laboració del CEFIRE específic de FPEAE i del CEFIRE d'Alcoi.

La ponència presentada per l’Ajuntament de Sagunt per part del regidor d’Educació, Josep Manuel Tarazona, explicava els objectius generals i específics de la Fira de l'FP de Sagunt, així com la preparació per la posada en marxa de la mateixa, el treball coordinat i la implicació de les tres fires impulsades i organitzades pel departament d'Educació de l'Ajuntament de Sagunt, de manera coordinada amb els centres educatius i instituts de l’entorn de Sagunt, professionals de diferents administracions i entitats o empreses. En esta comunicació es va presentar des d'una perspectiva municipalista i partint del concepte: ‘Sagunt, Ciutat Educadora’, els orígens, elaboració, programació i funcionament de les tres fires de l'FP que s'han realitzat a Sagunt i que han partit del departament d'Educació de l'Ajuntament de Sagunt.

«**Ha sigut molt emocionant exposar la nostra experiència de la Fira de l'FP de Sagunt en el II congrés Nacional de l'FP, davant un auditori del voltant de 1.000 professionals, càrrecs polítics i tècnics i representants d'entitats i empreses vinculats a l'FP, vinguts de tota la península en la sala gran del Palau de les Arts de València**», declarava el regidor d’Educació de Sagunt, qui ha explicat que: «**Tot naix des del concepte de Sagunt Ciutat Educadora, com a element clau de la igualtat d'oportunitats i la cohesió social. I per això pensem que s'ha d'educar també en la Formació Professional i generar polítiques en eixa direcció, per obtenir la màxima ocupabilitat i riquesa econòmica i social**».

Finalment, el regidor afirma que: «**Entre totes i tots hem aconseguit en aquestes fires posar els alumnes en el centre, perquè han estat el nucli del projecte: han sigut els i les protagonistes. Gràcies al treball, coordinació i implicació dels centres educatius d'FP del nostre municipi, a la seua tasca essencial; d'altres centres i instituts de formació, del CEFIRE-Sagunt, la GVA, AMPA's, agents socials i empreses, entitats i evidentment, la comunitat educativa**».

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-el-segon-congres-nacional-de-la-formacio-professional/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-el-segon-congres-nacional-de-la-formacio-professional/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-el-segon-congres-nacional-de-la-formacio-professional/ "Linked In")
*   [](mailto:?body=https://aytosagunto.es/va/actualitat/sagunt-participa-en-el-segon-congres-nacional-de-la-formacio-professional/)